FI Euroopan unionin virallinen lehti CE 78/301

(2004/C 78 E/0303)

KIRJALLINEN KYSYMYS P-3595/03

esittäjä(t): Claude Moraes (PSE) komissiolle

(1. joulukuuta 2003)

Aihe: Vammaisia koskevat kysymykset

Lukuisat Lontoossa vammaisten parissa toimivat kansalaisjärjestöt, kuten Islingtonissa toimiva SCOPE London, ovat esittäneet kysymyksiä horisontaalisen vammaisia koskevan direktiivin mahdollisesta edistymisestä.

Voiko komissio lisäksi ilmoittaa, mitä mieltä se on loppuaan lähestyvän Euroopan vammaisten vuoden onnistuneisuudesta?

Anna Diamantopouloun komission puolesta antama vastaus

(7. tammikuuta 2004)

Komissio ymmärtää vaatimukset muuta kuin työelämää koskevan uuden direktiivin laatimiseksi, mutta se uskoo useista syistä, ettei komission ja jäsenvaltioiden ole tällä hetkellä tarkoituksenmukaista käynnistää uutta lainsäädäntöprosessia.

Komission on tällä hetkellä keskityttävä siihen, että jäsenvaltiot saattavat asianmukaisesti direktiivin 2000/78/EY (1) säännökset yhdenvertaisesta kohtelusta osaksi kansallista lainsäädäntöä ja panevat ne täytäntöön. Määräaika tälle oli 2. joulukuuta 2003. Direktiivi merkitsee huomattavia muutoksia tiettyjen jäsenvaltioiden nykyisiin säännöksiin, ja asianmukaisesti täytäntöönpantuna se tarjoaa vammaisille hyvin selkeät lainsäädännölliset puitteet, jotka suojelevat heitä syrjivältä kohtelulta.

Uuden aloitteen tulee pohjautua laajempaan tarkasteluun, jossa arvioidaan yhteisön tasolla jo voimassa olevia erilaisia käytännön yhdenvertaisuutta tavoittelevia välineitä. Komissio aikookin keväällä 2004 pyytää eri tahojen kommentteja (vihreä kirja) tulevaisuuden strategioista taistella syrjintää vastaan. Vihreässä kirjassa arvioidaan unionin syrjinnänvastaisen politiikan edistymistä ja nostetaan esiin tulevaisuuden politiikan kehittämistä koskevia seikkoja ja kysymyksiä. Siinä käsitellään myös unionin laajentumisen aiheuttamia haasteita, ja sen avulla suunnitellaan unionin tulevia toimia sen syrjinnänvastaisten politiikkojen kehittämisessä seuraavan viiden tai useamman vuoden aikana.

Komissio on pyytänyt jäsenvaltioita tarkastelemaan vammaisten syrjintää työelämän ulkopuolella niiden raporttien yhteydessä, jotka jäsenvaltioiden on toimitettava direktiivin täytäntöönpanosta komissiolle joulukuuhun 2005 mennessä.

Euroopan vammaisten vuosi suunniteltiin hyvin laajapohjaisesti ja järjestettiin ainutlaatuisella tavalla, mikä mahdollisti sen, että vammaiset itse pystyivät vaikuttamaan vammaisten vuoden käsitteen määrittelemiseen, ja heidän järjestöillään oli merkittävä rooli kampanjan suunnittelussa unionin ja jäsenvaltioiden tasolla. Järjestöt osallistuivat kansallisten koordinoivien elimien toimintaan, suunnittelivat vammaisten vuoden pääsanoman, valitsivat vammaisten vuoden tunnuskuvan ja -lauseen jne.

Kaiken kaikkiaan tietoisuuden lisäämiseen pyrkinyt kampanja, joka oli Euroopan vammaisten vuoden päätavoite, on vaikuttanut hyvin myönteisesti etenkin työnantajiin ja tiedotusvälineisiin. Yksi huomattava saavutus on puheenjohtajavaltio Kreikan tekemä aloite yhteistyössä komission ja vammaisjärjestöjen kanssa. Ne järjestivät Euroopan vammaisten vuoden konferenssin, jossa käsiteltiin tärkeää aihetta: vammaisia koskevien stereotypioiden nujertamista. Tapahtuman seurauksena hyväksyttiin eurooppalainen tiedotusvälineitä ja vammaisuutta koskeva julistus kesäkuussa 2003. Päätettiin myös perustaa eurooppalainen tiedotusvälineitä ja vammaisuutta koskeva verkosto, jonka tavoitteena on parantaa vammaisten kuvaa tiedotusvälineissä, nostaa heidän työllisyysastettaan ja parantaa viestinten käytettävyyttä vammaisten osalta.

Kaikissa vammaisten vuoteen osallistuneissa maissa on pidetty tuhansia tapahtumia vammaisten oikeuksien edistämiseksi ja tietoisuuden lisäämiseksi heidän päivittäin yhteiskunnassa kohtaamistaan esteistä. Toimintaa tapahtui samanaikaisesti unionin tasolla ja kansallisella, alueellisella sekä paikallisella tasolla, ja siihen osallistui hyvin erilaisia osapuolia: vammaisia, heidän perheitään ja heitä edustavia järjestöjä, ei-vammaisia henkilöitä, kaikkien tasojen päätöksentekijöitä, työmarkkinaosapuolia sekä julkisen ja yksityisen sektorin toimijoita.

Toimijoiden poikkeuksellisen innokas osallistuminen läpi vuoden on osoitus laajasta halusta muuttaa tapaa, jolla pyritään yhdenvertaisiin mahdollisuuksiin. Euroopan vammaisten vuosi on antanut uuden poliittisen sysäyksen vammaisten laajemman integroimisen tukemiseksi. Yhdenvertaista kohtelua työssä ja ammatissa koskevista yleisistä puitteista annetun neuvoston direktiivin täytäntöönpanon ohella jäsenvaltiot ovat ilmoittaneet kehittäneensä uusia toimintatapoja. Kyseessä ei ole vain voimassa olevien lakien uudistaminen ja uusien lakien voimaantulo, vaan myös uusien lähestymistapojen, innovatiivisten käytäntöjen ja myönteisten toimenpiteiden edistäminen.

Komissio hyväksyi 30. lokakuuta 2003 tiedonannon ”Yhtäläiset mahdollisuudet vammaisille: eurooppalainen toimintasuunnitelma” (2), jossa määritellään, kuinka komissio aikoo toteuttaa Euroopan vammaisten vuoden seurannan (toimintasuunnitelma, valtavirtaistaminen, joka toinen vuosi julkaistava raportti jne.) Tiedonannossa kuvaillaan muun muassa vammaisten vuoden tähänastisia pääsaavutuksia.

(1) Neuvoston direktiivi 2000/78/EY, annettu 27 päivänä marraskuuta 2000, yhdenvertaista kohtelua työssä ja ammatissa koskevista yleisistä puitteista, EYVL L 303, 2.12.2000.

(2) KOM(2003) 650 lopullinen.